АҞӘА, абҵара 8— Sputnik. Аԥсны ауаҩы изинқәа рыхьчара знапы иану Асида Шьаҟрылԥҳа абҵара 8 рзы аҳәамҭа ҟалҵеит атәылауаҩ Ҳаџьараҭ Ҭарсман иганахь ала аҳәынҭқарратә усбарҭақәа рхаҭарнакцәа иҟарҵо ахарадҵара инадҳәаланы.
Омбудсмен илҳәеит Ауаҩы изинқәа рыхьчаразы Аофис ахь ишынашьҭыз амҩатә машәыр аҭҵаара иадҳәалоу азыҳәақәа.
Лара иазгәалҭеит, амҩатә машәыр ашьҭахь атәыла азинхьчаратә усбарҭақәа рхаҭарнакцәақәак амҩатә машәыр алахәыла Ҳаџьараҭ Ҭарсман иганахь ала ишьақәыргыламыз, заанаҵтәи ахәшьарақәа зҭаз аҳәамҭақәа ҟарҵеит ҳәа.
"Ауаҩытәыҩса изинқәа рыхьчара знапы иану иаҳасабала асеиԥш иҟоу аҳәамҭақәа агәыҩбара сызцәырыргоит, избанзар дара аӡбарҭа алкаақәа ҟанаҵаанӡа иҳәан, иара убри алагьы ахарамра апринцип еиларгон", — ҳәа лҳәоит Шьаҟрылԥҳа.
Асида Шаҟрылԥҳа азхьаԥшра алҭеит ахҭыс аныҟала адырҩаҽны абрифинг аҿы Аԥсны аҩныҵҟатәи аусқәа рминистр Гарри Аршба Ҭарсман амҩатә машәыр аныҟалаз аамҭазы анаркотикатә маҭәашьар идкылан дыҟан ҳәа ииҳәаз.
"Иара убри аҽны Sputnik Аԥсны асаит аҿы ианын астатиа, зыҟны Аԥсны апрокурор хада ицхырааҩ инапынҵақәа назыгӡоз Амҷба Даур "Автомашьына ВАЗ-2199 аԥсҟы зкыз Ҭарсман Ҳ. Анаркотикқәа идкылан дыҟан" ҳәа аҳәоз", — лҳәеит Шьаҟрылԥҳа.
Иара убасгьы цәыббра 12 рзы Аԥсны апрокурор хада ицхырааҩ инапынҵақәа назыгӡоз Амҷба Даур аусҭҵаара иазкыз иинтервиу аҿы "Ҭарсман ахара ахәҭа ихахьы игеит" ҳәа иҳәеит ҳәа азгәалҭеит лара.
Омбудсмен иазгәалҭеит аҳәынҭқарратә усбарҭақәа рхаҭарнакцәа цәыббра 9-12 рзы ахарадҵаратә ҳәамҭақәа ҟарҵон ҳәа. Лара агәра лгоит ас еиԥш иҟоу аинформациа аҵаҵӷәы амазароуп ҳәа.
Лара ааԥхьара луит апрокуратура аусбарҭақәа ахарамзаара апринцип иқәныҟәаларц ашьаусҭҵааратә процесс анымҩаԥысуа аамҭазы.